b'\n_START_ARTICLE_\nKonekirjonta\n_START_PARAGRAPH_\nKonekirjonta (my\xc3\xb6s brodeeraus) on kuvion tekoa konekirjontaan tarkoitetun ompelukoneen (brodeerauskone) avulla. _NEWLINE_Kuvion tekeminen alkaa kuviosta ja sen sovittamisesta kirjontaohjelmaan. Monissa suunnitteluohjelmissa on vaihteleva m\xc3\xa4\xc3\xa4r\xc3\xa4 valmiiksi ohjelmoituja kirjasimia tekstityksiin samoin niiss\xc3\xa4 on erilaisia t\xc3\xa4ytt\xc3\xb6- ja reunustustikkiominaisuuksia._NEWLINE_Joissakin on my\xc3\xb6s lis\xc3\xa4laitteita paljettikirjontaan, ny\xc3\xb6rikirjontaan ja reik\xc3\xa4ommelkirjontaan._NEWLINE_Kirjoittavan kankaan valmistelu riippuu sen ominaisuuksista: neulostyyppinen kangas kuten t-paita, pipo tai vastaava, tarvitsee l\xc3\xa4hes aina tukimateriaalin taustapuolelle._NEWLINE_Neuloskankaan voi tukea kahdella tavalla: Perinteinen tapa on kirist\xc3\xa4\xc3\xa4 sek\xc3\xa4 kangas ett\xc3\xa4 tukimateriaali yht\xc3\xa4 aikaa kirjontakehykseen. Tukimateriaali voi olla ohut satiinikangas, ohut tai paksu kuitukangas, leikattava tai rep\xc3\xa4ist\xc3\xa4v\xc3\xa4 tukikangas. Se voi my\xc3\xb6s olla vesiliukoista kuitukangasta tai muovia sek\xc3\xa4 rep\xc3\xa4ist\xc3\xa4v\xc3\xa4\xc3\xa4 tai l\xc3\xa4mm\xc3\xb6ll\xc3\xa4 irrotettavaa muovia. Uudehko tapa on kirist\xc3\xa4\xc3\xa4 ensin kangas kehykseen ja kiinnitt\xc3\xa4\xc3\xa4 sen j\xc3\xa4lkeen itseliimautuva rep\xc3\xa4ist\xc3\xa4v\xc3\xa4 kuitukangas kehyksen taustapuolelle. Liimautuva tukikangas pit\xc3\xa4\xc3\xa4 neuloksen liikkumatta tikkauksen ajan. Sopii erinomaisesti mm. pipojen ja muiden paksuhkojen neulosmateriaalien brodeeraukseen._NEWLINE_Tukimateriaalia voidaan k\xc3\xa4ytt\xc3\xa4\xc3\xa4 my\xc3\xb6s kirjoittavan vaatteen p\xc3\xa4\xc3\xa4llipuolella, esim. froteekankaan silmukoiden pist\xc3\xa4minen esiin kirjontalankojen v\xc3\xa4leist\xc3\xa4 voidaan est\xc3\xa4\xc3\xa4 asettamalla vesiliukoinen tai l\xc3\xa4mm\xc3\xb6ll\xc3\xa4 irrotettava muovi kirjoittavan vaatteen p\xc3\xa4\xc3\xa4lle varsinaisen kirjonnan alle._NEWLINE_Kehys kiinnitet\xc3\xa4\xc3\xa4n kankaineen koneen kirjontayksikk\xc3\xb6\xc3\xb6n ja kirjonta aloitetaan k\xc3\xa4ynnist\xc3\xa4m\xc3\xa4ll\xc3\xa4 kirjontakone ja valitsemalla kuva.\n_START_SECTION_\nHistoria\n_START_PARAGRAPH_\nKoneellisen brodeerauksen keksi Josue Heilmann 1828. Ensimm\xc3\xa4iset kirjontakoneet tulivat Suomeen 1970-luvulla. Koneiden huippunopeus oli 200 tikki\xc3\xa4 minuutissa (vuonna 2010 maksiminopeudet ovat l\xc3\xa4hes 3000 tikki\xc3\xa4 minuutissa). Yritysten logot ja muut merkit vaativat kirjontaohjelman, jotka t\xc3\xa4ll\xc3\xb6in tehtiin Saksassa. Ohjelma toimitettiin paperisella reik\xc3\xa4nauhalla jota luki brodeerauskoneen nauhanlukulaite. Nykyisill\xc3\xa4 ohjelmointilaitteilla pystyy tekem\xc3\xa4\xc3\xa4n logot jopa muutamassa minuutissa tietokoneen ruudulla, ja ohjelma siirtyy koneeseen verkkoa pitkin._NEWLINE_Ensimm\xc3\xa4iset toimivat "lakkiraamein" varustetut brodeerauskoneet tulivat Suomeen 90-luvun alussa, sukkaraamit 2000-luvun alkupuolella ja laserbrodeerauskoneet vuoden 2010 lopussa._NEWLINE_Tunnetuimpia brodeerauskonemerkkej\xc3\xa4 ovat Tajima, ZSK, Melco, Amaya, Brother, Barudan, Happy, Toyota ja SWF.\n_START_SECTION_\nVapaa konekirjonta\n_START_PARAGRAPH_\nVapaalla konekirjonnalla eli koneparsinnalla ommeltavaa kangasta liikutetaan vapaasti ja ommeltava j\xc3\xa4lki muistuttaa hieman piirustusj\xc3\xa4lke\xc3\xa4. Ompelukoneen sy\xc3\xb6tt\xc3\xa4j\xc3\xa4 otetaan pois k\xc3\xa4yt\xc3\xb6st\xc3\xa4. T\xc3\xa4m\xc3\xa4n lis\xc3\xa4ksi tavallinen paininjalka vaihdetaan koneparsintajalkaan. Jos koneparsintapaininjalkaa ei ole saatavilla, voi vapaata konekirjontaa tehd\xc3\xa4 ilman mit\xc3\xa4\xc3\xa4n paininjalkaa. Tikin pituus s\xc3\xa4\xc3\xa4det\xc3\xa4\xc3\xa4n nollaksi, koska ompelija itse s\xc3\xa4\xc3\xa4telee k\xc3\xa4den liikkeill\xc3\xa4\xc3\xa4n tikin pituuden._NEWLINE_Ommeltava kangas pingotetaan kirjontakehykseen, jotta se pysyy napakasti paikoillaan, eik\xc3\xa4 rypisty. Jos kangas on tukeva ja paksu, sit\xc3\xa4 ei tarvitse erikseen pingottaa. Ompelulankoina k\xc3\xa4yv\xc3\xa4t tavalliset ompelulangat. Yl\xc3\xa4lankoja voi k\xc3\xa4ytt\xc3\xa4\xc3\xa4 niin monta yht\xc3\xa4 aikaa, kuin neulansilm\xc3\xa4st\xc3\xa4 saa pujotettua l\xc3\xa4pi. T\xc3\xa4ll\xc3\xb6in ompeluj\xc3\xa4lki on paksumpaa. _NEWLINE_Ompelu aloitetaan asettamalla kangas neulan alle ja laskemalla paininjalka alas. K\xc3\xa4sill\xc3\xa4 pidet\xc3\xa4\xc3\xa4n kankaasta kiinni ja ohjataan ommelta haluttuihin suuntiin. Liian nopeita ja nykivi\xc3\xa4 liikkeit\xc3\xa4 tulee v\xc3\xa4ltt\xc3\xa4\xc3\xa4, jotta lanka ei katkea. Ty\xc3\xb6n loputtua kaikki langanp\xc3\xa4tk\xc3\xa4t leikataan aivan kankaan pinnasta.\n_START_SECTION_\nVeteen liukenevat materiaalit\n_START_PARAGRAPH_\nH\xc3\xa4vi\xc3\xa4v\xc3\xa4t tukimateriaalit voivat olla l\xc3\xa4pikuultavia vesiliukoisia muovikalvoja tai veteen liukenevia kuitukankaita. H\xc3\xa4vi\xc3\xa4vi\xc3\xa4 tukimateriaaleja voidaan k\xc3\xa4ytt\xc3\xa4\xc3\xa4 sek\xc3\xa4 kone- ett\xc3\xa4 k\xc3\xa4sinkirjonnassa. Konekirjonnassa vesiliukoisen materiaalin avulla voi tukea hienoja materiaaleja kuten organzaa tai sifonkia. Kirjoittaessa nukkaisia tai karvaisia kankaita estet\xc3\xa4\xc3\xa4n kalvoa k\xc3\xa4ytt\xc3\xa4m\xc3\xa4ll\xc3\xa4 tikkien painuminen nukan ja karvojen sis\xc3\xa4\xc3\xa4n. Kalvon avulla voi tehd\xc3\xa4 my\xc3\xb6s omaa kangasta, pitsi\xc3\xa4 tai yksitt\xc3\xa4isi\xc3\xa4 kuvioita sek\xc3\xa4 my\xc3\xb6s kolmiulotteisia muotoja. _NEWLINE_Kalvo liukenee l\xc3\xa4mpim\xc3\xa4\xc3\xa4n tai kylm\xc3\xa4\xc3\xa4n veteen. Siit\xc3\xa4 voi tehd\xc3\xa4 my\xc3\xb6s kovettavan liuoksen. Kalvoa 0,5\xe2\x80\x931 m liuotetaa n. 2\xe2\x80\x932,5 dl l\xc3\xa4mmint\xc3\xa4 vett\xc3\xa4. Liuosta voi suihkuttaa tai tuotteen voi upottaa liuokseen, jonka j\xc3\xa4lkeen se kuivatetaan. Liuos tukee kangasta ja sit\xc3\xa4 on helpompi k\xc3\xa4sitell\xc3\xa4. Kirjonnan j\xc3\xa4lkeen kankaan voi huuhdella kylm\xc3\xa4ll\xc3\xa4 vedell\xc3\xa4. Kalvoja on olemassa sek\xc3\xa4 kylm\xc3\xa4\xc3\xa4n ett\xc3\xa4 kuumaan veteen liukenevia. Kylm\xc3\xa4\xc3\xa4n veteen liukeneva kalvo j\xc3\xa4tt\xc3\xa4\xc3\xa4 kirjotun ty\xc3\xb6n kovemmaksi kuin l\xc3\xa4mpim\xc3\xa4\xc3\xa4n veteen liukeneva kalvo. Halutun lopputuloksen saa kokeilemalla itse. _NEWLINE_Konekirjonnassa kankaan molemmat puolet voi tukea kalvon avulla. Ohuet kankaat kannattaa pingottaa kirjontakehykseen. Kirjontaty\xc3\xb6n valmistuttua ylim\xc3\xa4\xc3\xa4r\xc3\xa4inen kalvo revit\xc3\xa4\xc3\xa4n pois ja kuvio kohta huuhdellaa tai suihkutetaan l\xc3\xa4mpim\xc3\xa4ll\xc3\xa4 vedell\xc3\xa4._NEWLINE_Yksitt\xc3\xa4isen pitsin tai kuvion ompelu vesiliukoiselle kalvolle tapahtuu seuraavasti. Kalvoa pingotetaan 2 kerrosta tiukasti kehykseen. Ompelukoneesta poistetaan paininjalka tai k\xc3\xa4ytet\xc3\xa4\xc3\xa4n kirjontapaininjalkaa. Koneen sy\xc3\xb6tt\xc3\xa4j\xc3\xa4 lasketaan alas ja itse ty\xc3\xb6t\xc3\xa4 liikuttelemalla vaikutetaan tikin pituuteen ja tiheyteen. Ompele aluksi ristikko, joka muodostaa tuen ommeltavalle kuviolle. Muuten ompeleet hajoavat kalvon liuettua pois. Kalvokerrosten v\xc3\xa4liin voi laittaa my\xc3\xb6s kankaanpaloja, kuituja tai lankoja muodostamaan pintaa ommelten kanssa.'